પતંગ ઉડાડવાની પ્રથાને હવામાન, સામાજિક એકતા, એકાગ્રતા વગેરે અનેક બાબતો સાથે સંબંધ છે; પણ સૌથી વધુ સંબંધ છે આરોગ્ય સાથે. તલ, સિંગ અને મમરાની ગોળવાળી ચિક્કી આ સીઝનમાં ખાવી જ જોઈએ. એનું કારણ છે. તલ સ્નિગ્ધ ગુણવાળા, ઉષ્ણર્વીય અને મધુર રસ ધરાવે છે. તલ ત્વચા અને વાળના પોષણ માટે ગુણકારી છે. તલ પચવામાં ભારે હોય છે. તલ અગ્નિ પ્રદીપ્ત કરે છે, વાયુનું શમન કરે છે અને કફ તેમ જ પિત્ત વધારે છે. તલનો પ્રયોગ ડાયાબિટીઝમાં પણ થાય છે. એનાથી મૂત્રની માત્રા ઓછી થાય છે. તલ શરીરની નબળાઈ દૂર કરે છે અને મસ્તિષ્કની નબળાઈને કારણે થતી તકલીફોમાં પણ કામ આપે છે. તલ યાદશક્તિ વધારે છે. નવો ગોળ ઉષ્ણ અને ગુરુ છે. એ કફ અને વાયુનું શમન કરે છે. જૂનો ગોળ રસાયણ છે. એ પિત્ત અને વાયુનું શમન કરે છે, પીડાનાશક છે, એનિમિયામાં સારું કામ કરે છે. પ્રમેહમાં પણ એ આપવામાં આવે છે. એ અગ્નિવર્ધક છે.